Selasa, 09/06/2020 - 20:49 WIB\nACEHTREND.COM, Pantonlabu-Fatimah bénti Sulaiman (63) ureung Gampong Meunasah Pantonlabu, Tanoh Jambo Aye, Aceh Utara, meulinggai lheuh dikoh takue lé aneuk droegeuh nyan, yang nan jih N (43), Seulanyan (8/6/2020)\nKasat Reskrim Polres Aceh Utara AKP Rustam Nawawi, Seulasa (9/6/2020) nibak aceHTrend.com, dipeugah keujadian nyan bak poh 07.00 WIB. Peukara phôn kareuna si N dilakèe pèng nibak mak jih Rp300.000. Uleh Fatimah neupeugah hana pèng dipnan. Gobnyan hana beulanja hana pu geujôk keu aneuk agam geuh nyan.\nSi N dipeutrön jumeulah. Dilakè Rp20.000 keuneuk blie rukok. Fatimah teutap geu-asék. “Adak kakoh takue hana peng kuh. Hana pu kujôk. Meunyô kah poh, lôn tamöng syiruga,” kheun Fatimah.\nRupajih, kheun Kasat Reskrim, si N kadikubah sikin. Meuban dideungö mak jih marit meunan, sigra disut sikin dirahét takue urueng inöng yang ka peulahé dan peurayök jih nyan.\nLheuh dirahét takue Fatimah, si N dibeudöh dijak u keude kupi di Pantonlabu. Lheuh dipeusan kupi, haté jih hana mangat. Dibeudöh sinan dijak gisa u rumoh mak jih. Lheuh nyan dibi thè bak syedara yang laen bila mak jih kabéh umu.\nWate digisa keunan, ureung gampong ka rame geujak kalön jeunazah yang ka teutik ateuh tanoh. Polisi pih kana di teumpat nyan.\nHana trép lheuh nyan, polisi sigra dibeureukah si N, kareuna bukti-bukti di lokasi, lagè puténg rukok, silop, dan padum boh barang laen, na hubungan ngon si N.\n“Jinoe ka tatheun lam glap,” kheun polisi nyan. \nTags: #Headlineanak durhakaBasa aceh